钦定古今图书集成/明伦汇编/官常典/第619卷 > 《鄂州新厅记》赵憬
## 钦定古今图书集成/明伦汇编/官常典/第619卷 > 《鄂州新厅记》赵憬

自昔秦置郡有守，汉魏以降因之，其秩二千石，虽有
监刺，而宰制威福之重，盖古之诸侯。鄂在楚为国，秦
为县，吴为江夏郡。绵历至宋，乃维八郡，置郢州。及齐
更郢为鄂。隋氏披其郡，犹谓之州官，则刺史而政无
条刺之法矣。皇朝沿袭旧制，或为郡，或为州，剖符责
成，其实乃太守之职。前代建置所理之处，其城不恒，
“今之州即旧城于江夏，吴仲谋经营之，程普始守之，
当荆吴江汉之冲要，为藩镇固护之雄制。”天宝以前，
四方无虞，第据编户，众寡等襄州望鄂是以齿于下
后，㝢县沸腾，屯兵阻险，斯称巨防。朝廷寻州陟列，将
寄勋贤之重。广德二年，遂联岳沔事，置三州都团练
使。大历八年，加观察处置使。十四年六月，二使废。时
置当州防御使，且属于江西，“国家姑务省官息人，而
终虑咽喉襟带之地，思典守者既轻其权矣，复欲俾
任重，尤难其选。”是月十日，乃命秘书少监兼侍御史
李公授之。公名兼，陇西人也。到官三年之五月，使改
为三州防御使，江、岳隶焉。仍领元戎之副，董江西诸
军锐师，以伐叛于襄阳。既而克平九月，就加散骑常
侍，防御洎州如旧。公之莅鄂也，今兹四年，以清德诚
信为教化，以至公深仁为字育，则廛闬里闾，侨旧咏
歌，如婴儿之得乳母，馁夫之逢稔岁。理军施令，其士
卒欢庆亦如之，但加乎肃畏而已。由是所防三千馀
里，洞庭彭蠡在其间，水舟陆车，山薮坞野，皆我长城
之内。用是加之王人骆驿，天书继至，三军万户以为
禁，而耆老惧去，不得而借也。初，刺史有小大之厅，其
度甚卑，或门屏迫近，或廊庑狭隘，将吏参集，回旋偪
侧，绵历年代，未遑革之。厅之左二曰府舍，摧坏空旷。
公乃划阔其地，作为新厅。大厦既立，长廊以二，则俭，
而规法，结构殊精。因士卒忘劳之力，出货财足用之
羡。经营有成，井邑莫知。惟昔之公门，今为外入。而遂
东广开崇庸，北达于里门。棨戟森列，戒徒俨卫。每飨
士誓众，骈罗广庭。萧墙之阴，旗旐缤纷，威容克振，君
子谓之“智憬。”将赴京师，目睹嘉谋，辄纪新厅之壁，庶
允朝选之盛。时旧有厅，《都团练观察使记》，《刺史无记》，
曩贤名氏，多所阙焉。是用“求访遗者。得之必书。”盖李
之志也。求哲继踵。冀增辉于此堂。时建中三年十有
一月也。